### Beslutningstema

René Koch, Dansk Folkeparti har fremsendt dette punkt til dagsordenen.

### Sagsfremstilling

René Koch, Dansk Folkeparti har fremsendt denne tekst:

*Kongsmark 2.0*

*I denne sag anmodes kommunalbestyrelsen om at tage stilling til en ansøgning om dispensation fra Lokalplan nr. 307 Gunhild Mathiasen, Rømø.*
*Og, jeg vil indstille, og anmode om at ansøgningen ikke imødekommes.*

*Sagsfremstilling*
*Ved skrivelse af den 1. maj fra forvaltningen blev jeg orienteret om, at ejeren af en naboejendom, [adresse] Gunhild Mathiasen, Rømø ønsker at udstykke grunden i tre særskilte matrikler på minimum 2.500.*
*Jeg bliver i skrivelsen opfordret til at komme med bemærkninger til det ansøgte.*
*Det fremgår af skrivelsen, at ansøger ønsker at opføre helårshuse i overensstemmelse med den gældende lokalplan 307.*
*Hvad ansøger mener med udtrykket helårshuse – udover at de åbenbart skal stå hele året, og ikke pakkes ned i efteråret – ses tydeligt af en af forvaltningen medsendt skitse.*
*Der er tale om tre identiske bygninger på hver 250 m2.*
*Faktisk ligner de egentlig bare en kopi af de poolhuse, som er blevet opført i [adresse].*
*Og hvis jeg ser på formålet med lokalplan 307, Gunhild Mathiasen, er jeg ikke i tvivl:*
*”Den direkte årsag til lokalplanens udarbejdelse er altså et ønske om en fortsat opretholdelse af området som et lokalsamfund og at imødegå, at landsbyen overgår til at blive et egentligt ”ferieområde”.*

*Og videre:*
*§ 3. OMRÅDETS ANVENDELSE.*
*3.1. Lokalplanområdet må kun anvendes til boliger i form af fritliggende enfamiliehuse med én bolig for én familie. Området må endvidere anvendes til mindre ikkegenerende erhvervstyper under forudsætning af, at ejendommen samtidig anvendes til helårsbeboelse af ejeren eller en anden med direkte tilknytning til erhvervsdelen.*
*3.2. Der må ikke indrettes ferielejligheder, pensionater eller andre turistrelaterede overnatningsfaciliteter indenfor lokalplanområdet.*
*Lokalplanen omtaler om ”BEBYGGELSENS YDRE FREMTRÆDEN”*
*Ny bebyggelse må ikke i form- og materialevalg minde om sommerhuse*

*Lokalplanen kan således slet ikke rumme tre Kongsmark-poolhuse!!!*

*Jeg ønsker på ingen måde at vi på ny havner i en uendelig [adresse] diskussion, med interne stridigheder og beskyldninger, med store udgifter til københavner advokater, som end ikke gad undersøge hvad poolhusene i [adresse] rent faktisk blev anvendt til.*
*At sagen ikke har være politisk behandlet kan undre, når vi nu har haft så meget ballade omkring [adresse].*

*Derfor mener jeg at det er os her i KB som skal tage stilling til den type byggeri på Rømø, og dermed stilling til ansøgningen.*

### Indstilling Dansk Folkeparti indstiller,

at ansøgningen fra ejeren af ejendommen [adresse], 6792 Rømø om dispensation fra Lokalplan nr. 307 Gunhild Mathiasen, ikke imødekommes.

### Beslutning

Kommunalbestyrelsen erklærede René Koch (O) for inhabil, hvorfor han ikke deltog i sagens behandling.

René Koch (O) og Yasmin Madsen (C) er ikke enig heri.

Ændringsforslag fremsat af Tønderlisten om, at sagen sendes til behandling i Teknik- og Miljøudvalget blev godkendt efter afstemning med stemmerne 24 for (Liste C, S, Benedikte Kjær og V) og 6 imod (Liste A, Stina Ravn (løsgænger) og liste F)